Počiatek, Ján, poslanec NR SR (2010-09-08):
Ďakujem za slovo. Vážený pán predsedajúci, vážený pán minister, vážené dámy, vážení páni, musím krátko zareagovať hlavne teda na uznesenie, ktoré tu bolo predložené, kde sa konštatuje z môjho pohľadu niekoľko závažných nepresností, a hlavne by som sa chcel tvrdo ohradiť voči tomu, že z politických dôvodov bývalá vláda zatajovala pred občanmi skutočnú pravdu vo vývoji verejných financií, i keď aj na výbore a v tomto samotnom materiáli je konštatácia, že čo sa týka 0,6 %, zaokrúhlene, HDP a tej korekcie deficitu, je to z objektívnych príčin. A druhá časť je reklasifikácia návratných finančných výpomocí. No a pri tých by som sa teda pristavil, pretože notifikácia, ktorá prebehla v apríli zo strany Eurostatu, prebehla tak, že Eurostat mal nejaké otázky aj k týmto návratným finančným výpomociam a prebehla diskusia, ktorej výsledkom bola notifikácia v podobe, v akej momentálne aj je. Notifikácia vždy prebieha v dvoch krokoch, v septembri práve kvôli tomu, že tie dane, daň z príjmu právnických osôb je nejasná až do septembra, preto potom prebieha druhá notifikácia, kde, samozrejme, je možné korigovať niektoré veci. Ale tak ako vidím teraz prístup súčasnej vlády, tak sa vláda rozhodla preklasifikovať tieto návratné finančné výpomoci vlastne na transfer a navýšiť tak deficit, ale je to ich dobrovoľné rozhodnutie, preto nechápem, prečo sa snažia vyhovárať na bývalú vládu, pretože tento krok mohli bez akýchkoľvek argumentov urobiť tak či tak, ale zvolili tento postup podľa mňa zámerne. Zámer je jasný, a to ten, že návratná finančná výpomoc totižto bude kvalifikovaná alebo klasifikovaná Eurostatom ako úver, ak sú splnené dve základné podmienky. Jedna z nich je, že je poskytnutý za komerčných podmienok, a druhá, že je perspektíva, že tieto peniaze budú aj vysplácané ako pôžička. Jedno z toho je určite splnené a to je, že bola poskytnutá za komerčných podmienok, a druhé, či budú tie peniaze v budúcnosti splatené, alebo nie, závisí od toho, aký manažment bude nominovaný do týchto spoločností, akým spôsobom tieto spoločnosti budú ďalej riadené. Podľa mňa snaha o reklasifikáciu týchto úverov podľa môjho názoru na transfer je len dôkaz toho, že súčasná vláda nie je schopná nominovať tak kvalitný manažment, ktorý by bol schopný v budúcnosti napĺňať ten podnikateľský zámer, ktorý bol aj pri uzatváraní tejto pôžičky dohodnutý. Čiže je to v podstate len propagandistický ťah, ako kamuflovať vlastnú neschopnosť tieto peniaze v budúcnosti štátu vrátiť. Zároveň podľa môjho názoru je to aj predpríprava na to, a špeciálne v prípade Carga, predpríprava na privatizáciu, pretože týmto spôsobom sa zbaví Cargo dlhov. Zaujímavé je, že sa v tomto uznesení spomína už aj rok 2010, i keď rokujeme o návrhu záverečného účtu na rok 2009. Ale keď už to tu je, tak sa vyjadrím aj k tomu. Celé roky to tu bolo deklarované, že bývalá vláda nešetrila a že plytvala verejnými zdrojmi, teraz sme sa dozvedeli, že vláda plánuje preniesť záťaž konsolidácie na bežné obyvateľstvo v podobe zvýšenia daní rôzneho typu, a to veľa deklarované alebo častokrát skloňované šetrenie sa nijako neukázalo, nijako nebolo zatiaľ pomenované. Bolo pomenované nejakou sumou, 900 mil. by sa malo ušetriť, nikto nevie ešte presne kde. A mne ani nie je jasné, a to sa pýtam, že 900 mil. menej oproti čomu? Z čoho je vlastne týchto 900 mil. odpočítaných, čo je tá referenčná hodnota? Je to už schválený rozpočet na rok 2011? Alebo je to, alebo sú to výdavky schváleného rozpočtu na roky 2010? Alebo od akého čísla vlastne sa chystá súčasná vláda šetriť 900 mil.? Ako som už viackrát hovoril, ja som osobne presvedčený, že to šetrenie sa konať nebude, pretože na to žiadny recept nemáte, aj keď ste tvrdili, že ho máte, ale nič také sa nestane a jediné, na čo ste sa zmohli, ako teda jasne vidieť, je zaťažiť celé obyvateľstvo a firmy zvýšenými daňami a vyberiete to od nich. Čiže nie šetriť na spotrebe štátu, ale opäť šetriť na ľuďoch. Čiže už sa vrátim len naspäť k tomu, tá zmena deficitu, čo je mi jasné, prečo sa snažíte navyšovať deficity aj v roku 2009, aj umelo v roku 2010, je len preto, aby ste si uľahčili alebo opticky zviditeľnili tú chabú konsolidáciu, ktorá nastane z roka na rok medzi rokmi 2010 a 2011. A čo sa týka ešte raz tých návratných finančných výpomocí, ešte raz len zopakujem, že to vôbec nie je tak, ako vy tu tvrdíte, samozrejme, že keďže momentálne ste partnerom Eurostatu vy, máte právo to zmeniť a pri notifikácii to Eurostat, samozrejme, akceptovať bude. Eurostat sa nebude brániť tomu, keď niekto si zdvihne deficit v položkách, o ktorých sa bežne krajiny s Eurostatom dlhé mesiace hádajú a argumentujú a snažia sa vysvetliť, že zmyslom tej výpomoci bola naozaj pomoc najmä v čase krízy a v budúcnosti, keď tie firmy budú normálnym spôsobom fungovať, budú schopné tieto pôžičky vysplácať. Ale tu z tohto, čo tu čítam, vidím úplnú rezignáciu na takýto spôsob a je to naozaj podľa mňa len príprava nato, ako vyčistiť firmy pred privatizáciou. Ďakujem. (Potlesk.)